TKN:คาดกำไรเพิ่มเป็นเท่าตัวปีหน้าแนะซื้อเป้า 23 บ. ชู upside 45%
TKN:คาดกำไรเพิ่มเป็นเท่าตัวปีหน้าประเดิมคำแนะนำคือ ซื้อ สำหรับ TKN ราคาพื้นฐานเป็น 23.00 บาท ปัจจุบันราคาหุ้นซื้อขายที่ P/E ปี 60 ที่ 27.4 เท่า แต่หากเป็น PEG จะไม่สูงนักเป็น 0.7 เท่า ด้านราคาพื้นฐานประเมินด้วย P/E ปี 60 ที่ 39 เท่า ถือว่าให้ส่วนเพิ่มเทียบกับหลักทรัพย์อื่นๆในกลุ่ม (peers) ที่ค่าเฉลี่ย P/E ที่ 18.3 เท่า แต่เราเห็นว่ามีความเหมาะสม
17 มิ.ย. 2559

บล.ดีบีเอสฯ  ระบุในบทวิเคราะห์วันนี้ (17 มิ.ย.) บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN เป็นหลักทรัพย์ที่มีความน่าสนใจในเรื่องการเติบโตของกำไรที่สูง ปัจจุบันเป็นผู้นำตลาดอาหารทานเล่น (snack) ประเภทสาหร่ายทะเลด้วยส่วนครองตลาดสูงสุดที่ระดับ 67% จากขนาดตลาดปี 58 ทั้งหมดที่ 2.5 พันล้านบาท สำหรับช่องทางการจัดจำหน่ายมีทั้งการจำหน่ายในประเทศด้วยการมีร้านของตัวเองคือ เถ้าแก่น้อย แลนด์ รวมทั้งมีการส่งออกด้วย ปัจจุบันมีสัดส่วนการส่งออกเป็น 52% จากยอดขายทั้งหมด และส่งออกไปทั่วโลกครอบคลุมถึง 35 ประเทศ ผ่านทาง distributor ในประเทศ ผู้นำเข้า และผู้ส่งออก
คาดการณ์กำไรหลักปี 59 และ 60 เพิ่มขึ้นในอัตรา 42% และ 44% เทียช่วงเดียวกันของปีก่อนตามลำดับ จึงกล่าวได้ว่าคาดการณ์กำไรปี 60 จะเพิ่มเป็นเท่าตัวจากปี 58 แรงผลักดันสำคัญมาจากความต้องการสินค้าจากประเทศจีนเป็นอย่างมาก เราคาดว่าอัตราการเพิ่มขึ้นของยอดขายจากจีนเป็นไปอย่างก้าวกระโดดคือ ปีนี้ 50% และปีหน้า 75%  ยังผลให้รายได้รวมบริษัทเพิ่ม 22% และ 35% ตามลำดับ รวมทั้งปัจจัยเรื่องอัตรากำไรขั้นต้นที่สูงขึ้น เพราะมีการปรับปรุงประสิทธิภาพการดำเนินงาน และการควบคุมต้นทุนเป็นอย่างดี ทางด้านการผลิต ก็มีข่าวดีคือได้เพิ่มกำลังการผลิตอีก 6,000 ตันต่อปี ช่วยเพิ่มอีก 90% จากกำลังการผลิตปัจจุบันที่ 6,696 ตันต่อปี สำหรับการก่อสร้างโรงงานคาดว่าจะแล้วเสร็จประมาณ 1Q60
ประเดิมคำแนะนำคือ ซื้อ สำหรับ TKN ราคาพื้นฐานเป็น 23.00 บาท ปัจจุบันราคาหุ้นซื้อขายที่ P/E ปี 60 ที่ 27.4 เท่า แต่หากเป็น PEG จะไม่สูงนักเป็น 0.7 เท่า ด้านราคาพื้นฐานประเมินด้วย P/E ปี 60 ที่ 39 เท่า ถือว่าให้ส่วนเพิ่มเทียบกับหลักทรัพย์อื่นๆในกลุ่ม (peers) ที่ค่าเฉลี่ย P/E ที่ 18.3 เท่า แต่เราเห็นว่ามีความเหมาะสม เพราะอัตราการเติบโตเฉลี่ยในลักษณะ CAGR ช่วง 3 ปีสูงถึง 39% มี ROE ที่สูง คาดว่าปี 60 เป็น 36% ฐานะการเงินดีเป็น เงินสดสุทธิ (net cash position)